Názov: Medzilaboratórne porovnávacie meranie vybraných ukazovateľov kvality vonkajšieho ovzdušia: plynných znečisťujúcich látok NO, NO2, NOx, SO2, CO a O3 prostredníctvom automatizovaných meracích systémov a suspendovaných častíc frakcie PM10 gravimetrickým stanovením.

Termín konania: 25.4.2022-29.4.2022

Miesto konania: Trenčín, Hasičská ul., 48°53'47.3"N 18°02'28.5"E

Organizátor: Slovenský hydrometeorologický ústav, Kalibračné laboratórium, Referát MLPM

 Jeséniova 17, 833 15 Bratislava

 tel.: +421 2 59 415 170, mail: maros.jurcovic@shmu.sk

Účel porovnávacieho merania: Preverenie kvality meraní znečistenia vonkajšieho ovzdušia - preverenie správnosti stanovenia koncentrácie plynných znečisťujúcich látok: NO, NO2, NOx, SO2, CO a O3 pomocou automatizovaných meracích systémov a preverenie správnosti gravimetrického stanovenia koncentrácie suspendovaných častíc frakcie PM10. Toto porovnávacie meranie sa vykonáva s cieľom porovnať kalibračné štandardy a meracie schopnosti zúčastnených laboratórií a uľahčiť výmenu technických informácií medzi zúčastnenými expertmi. Dosiahnuté výsledky možno následne považovať za objektívny dôkaz o profesionalite a technickej spoľahlivosti výsledkov meraní zainteresovanými meracími subjektami. Porovnávacie meranie v prípade nerozhodných, alebo nevyhovujúcich výsledkov zároveň umožňuje identifikáciu zdrojov chýb a prijatie potrebných nápravných opatrení.

Základný návrh: Porovnávacie meranie je určené pre laboratóriá zaoberajúce sa výkonom meraní zložiek znečistenia voľného ovzdušia v zmysle relevantných legislatívnych, resp. technických predpisov (EN 14211:2012, EN 14212:2012, EN 14625:2012, EN 14626:2012,  EN 12341:2014). Porovnávacie meranie bude organizované, realizované a vyhodnocované v zmysle požiadaviek normy ISO/IEC 17043:2010 a bude pozostávať z troch samostatných častí:

časť A/ Stanovenie koncentrácie (molového zlomku) NO, SO2, CO a O3 v certifikovaných referenčných materiáloch - v skúšobných plynoch v tlakových fľašiach, resp. v plyne generovanom prenosným pracovným etalónom

časť B/ Stanovenie priemerných 30 minútových hmotnostných koncentrácií NO, NO2, NOx, SO2, CO a O3 vo vonkajšom ovzduší počas súbežného 72 hodinového merania

časť C/ Stanovenie priemerných 24 hodinových koncentrácií suspendovaných častíc frakcie PM10 vo vonkajšom ovzduší počas súbežného 72 hodinového merania

Záväzná prihláška: Vyplnenú a parafovanú záväznú prihlášku je potrebné v prípade záujmu zaslať na adresu koordinátora: maros.jurcovic@shmu.sk  v termíne do 25.3.2022.